text: 17-årig dræbt og tre kvæstet ved Ribe 
  14 januar 2011 kl. 14.19
  En ung mand blev fredag middag dræbt i en trafikulykke nær Ribe. Yderligere tre kvæstede.
  En blot 17-årig ung mand mistede fredag livet i en trafikulykke i Vester Vedsted nær Ribe.
  Ud over den dræbte blev yderligere en person hårdt kvæstet, oplyser Syd- og Sønderjyllands Politi.
  Ulykken skete, da den personbil, som den 17-årige befandt sig i, pludselig kom for langt ud i Vester Vedstedvejs rabat.
  Chaufføren drejede hårdt i rattet i et desperat forsøg på at rette bilen op. Men chaufføren hev for kraftigt i rattet, og bilen endte i den modsatte vejbane.
  I samme øjeblik kom en modkørende lastbil forbi, og den torpederede personbilen med den 17-årige mand.
  Han blev bragt til sygehuset, men intet kunne redde hans liv.
  Den hårdt kvæstede persons nærmere tilstand kendes endnu ikke.
  Personbilens chauffør samt endnu en passager slap med lettere fysiske skader, oplyser politiet.
  